SINGER เด้ง 4% โบรกชี้กำไรปี 66 ทะลุ 1 พันล้าน เคาะเป้า 36 บ.
SINGER ดีด 4% โบรกชี้กำไรปี 66 ทะลุ 1 พันล้านบาท เดินหน้าเร่งขยายสาขาเพิ่ม โบรกแนะนำราคาเป้าหมาย 36 บ.
SINGER ดีด 4% โบรกชี้กำไรปี 66 ทะลุ 1 พันล้านบาท เดินหน้าเร่งขยายสาขาเพิ่ม โบรกแนะนำราคาเป้าหมาย 36 บ.
14 ก.พ. 2566

ผู้สื่อข่าวรายงานว่า วันนี้ (14 ก.พ. 66) ราคาหุ้น บริษัท ซิงเกอร์ประเทศไทย จำกัด (มหาชน) หรือ SINGER ล่าสุด ณ เวลา 10:25 น. อยู่ที่ระดับ 27.50 บาท บวก 1.00 บาท หรือ 3.77% สูงสุดที่ระดับ 27.50 บาท ต่ำสุดที่ระดับ 26.75 บาท ด้วยมูลค่าการซื้อขาย 50.78 ล้านบาท

โดยบริษัทมีกำไรสุทธิปี 2565 อยู่ที่ 935.28 ล้านบาท เพิ่มขึ้น 33.50% เมื่อเทียบกับงวดเดียวกันของปีก่อนมีกำไรสุทธิ 700.59 ล้านบาท เป็นผลมาจากรายได้รวมของกลุ่มบริษัทฯ เพิ่มขึ้นจำนวน 808 ล้านบาท หรือคิดเป็น 18.4% โดยเป็นผลจากการเพิ่มขึ้นของรายได้ดอกเบี้ยรับจากสัญญาเช่าซื้อและเงินให้กู้ยืม เป็นจำนวนเงิน 817 ล้านบาท หรือเพิ่มขึ้น 54.5% จากการที่บริษัทย่อยมีการเติบโตในพอร์ตสินเชื่อ และเพิ่มขึ้นในรายได้จากการให้บริการและรายได้อื่น รวมเป็นเงิน 46 ล้านบาท
อย่างไรก็ดี ดอกเบี้ยรับจากสัญญาเช่าซื้อและเงินให้กู้ยืมของกลุ่มบริษัทฯ เพิ่มขึ้นอยู่ที่ 817 ล้านบาท หรือคิดเป็น 54.5%เนื่องจากการเติบโตของพอร์ตลูกหนี้เช่าซื้อและเงินให้กู้ยืม
ด้านรายได้อื่นของกลุ่มบริษัทเพิ่มขึ้นอยู่ที่ 32 ล้านบาท คิดเป็น 53.3% โดยมีสาเหตุหลักจากการเพิ่มขึ้นของรายได้ค่าธรรมเนียม
บล.ดาโอ (ประเทศไทย) ระบุในบทวิเคราะห์ ปรับประมาณการกำไรสุทธิปี 2566 เป็น 1.1 พันล้านบาท เพิ่มขึ้น 16% เมื่อเทียบกับงวดเดียวกันของปีก่อน เป็นผลจากการเร่งเพิ่มสาขาจากปี 2565 ที่ขยายตัวได้ตามเป้า และเพิ่มต้นทุนเครดิต +32 bps จากการบริหารจัดการสินเชื่อเช่าซื้อให้มี NPL ลดลง
ด้านผลการดำเนินงานไตรมาส 1/2566 คาดจะขยายตัวจากงวดเดียวกันของปีก่อน แต่ทรงตัวจากไตรมาสก่อนหน้า โดยเพิ่มขึ้นจากงวดเดียวกันของปีก่อนจากสินเชื่อ C4C ที่ปรับตัวเพิ่มขึ้นต่อเนื่อง และค่าใช้จ่ายดอกเบี้ยลดลงจากการชำระคืนหุ้นกู้เมื่อ ก.ค. 2565 ที่ผ่านมา
ขณะที่กำไรสุทธิทรงตัวจากไตรมาสก่อนหน้าจากอัตรากำไรขั้นต้น (GPM) ธุรกิจขายที่ลดลง จากการขายสินค้าที่ยึดมาเพิ่มขึ้น
ทั้งนี้บริษัทได้มีการเร่งยึดสินค้าคืนในไตรมาส 4/2565 เพื่อบริหารจัดการ NPL สินเชื่อเช่าซื้อให้อยู่ในระดับต่ำ ซึ่งคาดว่าบริษัทจะนำสินค้ายึดคืนกลับมาขายในไตรมาส 1/2566 โดยยังคงแนะนำราคาเป้าหมายเป็น 36.00 บาท